Document ID: 32009R0790

UREDBA KOMISIJE (ES) št. 790/2009
z dne 10. avgusta 2009
o spremembi Uredbe (ES) št. 1272/2008 Evropskega Parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1) in zlasti člena 53 Uredbe,
ob upoštevanju naslednjega:
(1)
Del 3 Priloge VI k Uredbi (ES) št. 1272/2008 vsebuje seznama usklajenih razvrstitev in označitev nevarnih snovi. V tabeli 3.1 so navedene usklajene razvrstitve in označitve nevarnih snovi na podlagi kriterijev iz delov 2 do 5 Priloge I k Uredbi (ES) št. 1272/2008. V tabeli 3.2 so navedene usklajene razvrstitve in označitve nevarnih snovi na podlagi kriterijev iz Priloge VI k Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (2). Ta dva seznama je treba spremeniti, da bosta vključevala posodobljene razvrstitve za snovi, za katere se že uporablja usklajeno razvrščanje, in nove usklajene razvrstitve. Nadalje je treba črtati vpise nekaterih snovi.
(2)
Treba je spremeniti Prilogo VI k Uredbi (ES) št. 1272/2008, da bi odražala nedavno sprejete spremembe Priloge I k Direktivi 67/548/EGS, ki so bile uvedene z Direktivo Komisije 2008/58/ES z dne 21. avgusta 2008 o trideseti spremembi Direktive Sveta 67/548/EGS za namen njene prilagoditve tehničnemu napredku (3) in z Direktivo Komisije 2009/2/ES z dne 15. januarja 2009 o enaintrideseti spremembi Direktive Sveta 67/548/EGS z namenom njene prilagoditve tehničnemu napredku (4). Navedeni ukrepi predstavljajo prilagoditve tehničnemu in znanstvenemu napredku v smislu člena 53 Uredbe (ES) št. 1272/2008.
(3)
V uvodni izjavi (53) Uredbe (ES) 1272/2008 je poudarjeno, da je treba v celoti upoštevati opravljeno delo in izkušnje, pridobljene z Direktivo 67/548/EGS, vključno z razvrstitvijo in označitvijo posebnih snovi, naštetih v Prilogi I k tej direktivi.
(4)
Usklajene razvrstitve iz dela 3 Priloge VI k Uredbi ES št. 1272/2008, kakor je spremenjena s to uredbo, se ne uporabljajo takoj, ker bo potrebno določeno obdobje, da izvajalci prilagodijo označevanje ter pakiranje snovi in zmesi novi razvrstitvi. Poleg tega bodo izvajalci potrebovali določeno obdobje, da bodo začeli izpolnjevati obveznosti registracije, ki so posledica novih usklajenih razvrstitev za snovi, razvrščene kot rakotvorne, mutagene ali strupene za razmnoževanje, kategoriji 1A in 1B (tabela 3.1) in kategoriji 1 in 2 (tabela 3.2), ali kot zelo strupene za vodne organizme, ki lahko dolgoročno vplivajo na vodno okolje, zlasti tiste, ki so navedene v členu 23 Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (5).
(5)
Za snovi v tej uredbi, ki so posodobljene ali dodane v del 3 Priloge VI k Uredbi (ES) št. 1272/2008, je poleg tega primerno, da obveznost razvrščanja snovi v skladu z usklajenimi razvrstitvami iz dela 3 Priloge VI k Uredbi ES št. 1272/2008, kakor je spremenjena s to uredbo, sovpada z datumom iz člena 23 Uredbe (ES) št. 1907/2006, zato naj bi se ta uredba uporabljala od 1. decembra 2010.
(6)
Dobavitelji bi morali imeti možnost, da uporabljajo usklajene razvrstitve iz dela 3 Priloge VI k Uredbi ES št. 1272/2008, kakor je spremenjena s to uredbo, in v skladu s tem prilagodijo označevanje in pakiranje pred 1. decembrom 2010, kakor je navedeno v Uredbi (ES) št. 1272/2008.
(7)
Objavljena različica Direktive 2009/2/ES je pomotoma vsebovala vpis št. 607-674-00-0 (razvejeni C10-alkil benzoati), zato je primerno, da se ta uradniška napaka popravi in se ta vpis ne vključi v Prilogo VI k Uredbi (ES) št. 1272/2008.
(8)
Ukrepi, predvideni s to uredbo, so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Del 3 Priloge VI k Uredbi (ES) št. 1272/2008 se spremeni:
(1)
Tabela 3.1 se spremeni:
(a)
Vpisi, ki ustrezajo vpisom iz Priloge I, se nadomestijo z vpisi iz navedene priloge;
(b)
Vpisi iz Priloge II se vnesejo v skladu z zaporedjem vpisov iz tabele 3.1;
(c)
Vpisi iz Priloge III se črtajo iz tabele 3.1;
(2)
Tabela 3.2 se spremeni:
(a)
Vpisi, ki ustrezajo vpisom iz Priloge IV, se nadomestijo z vpisi iz navedene priloge;
(b)
Vpisi iz Priloge V se vnesejo v skladu z zaporedjem vpisov iz tabele 3.2;
(c)
Vpisi iz Priloge III se črtajo iz tabele 3.2.
Člen 2
1. Ta direktiva začne veljati dvajseti dan po objavi v Uradnem listu Evropske unije.
2. Člen 1 se uporablja od 1. decembra 2010.
3. Usklajene razvrstitve iz dela 3 Priloge VI k Uredbi ES št. 1272/2008, kakor je spremenjena s to uredbo, se lahko uporabljajo pred 1. decembrom 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. avgust 2009.

Labels: 12
7
3
20